《高阳台 月夜过旧游地》
清代·冒禹书

夜色溶溶，迷离一片，依然月到回廊。数声邻笛，声声调入凄凉。

小阁帘深凝素影，恍疑人坐旧西厢。频搔首、韶光浪掷，此际堪伤。

几回梦绕离堂。及今宵重过，转觉苍茫。欲待去也，恁关心风景难忘。

倚遍阑干人独立，清光渐次逼虚窗。忽无端、疏钟又动，幽兴偏长。

作者简介：冒禹书，字玉简，如皋人。诸生，候选训导。有《倩石居遗草》。